Înființat în ianuarie la Yamanashi de Parohia românească „Sfântul Mare Mucenic Gheorghe” din Tokyo, primul cimitir ortodox din Japonia urmează a fi sfințit sâmbătă, 25 mai.
Anunțul a fost făcut pe pagina de Facebook a parohiei românești din Tokyo, comunitate aflată în grija pr. Daniel Corîu.
Slujba va fi oficiată începând cu ora 13:00 și va fi urmată de o agapă frățească.
Terenul cimitirului ortodox din Yamanashi a fost concesionat de comunitatea românească din ținuturile nipone și de Asociația Doritorilor de Înhumare din Japonia.
Prețul unui loc de veci este de aproximativ 250.000 Yeni, echivalentul a 7.200 lei.
Totodată, Parohia românească din Tokyo intenționează să aducă din România o biserică din lemn care să funcționeze drept capelă a cimitirului.
„Dorim cu tot dinadinsul să păstrăm nealterată predania și învățătura Bisericii Ortodoxe și să avem posibilitatea ca și aici, în Japonia, trupul ,,să meargă acolo de unde și-a luat ființă, până la obșteasca Înviere, adică în pământ”, transmitea pr. Daniel Corîu în 2022.
Foto credit: Basilica.ro / Raluca Ene